ไฟแนนซ์ทูเดย์
17 มิ.ย.นี้ บรรดาเกษตรกรก็มีช่องทางลดความเสี่ยงในการเพาะปลูกแล้วพี่น้องเอ้ยยยย
18 ส.ค. 2554

17 มิ.ย.นี้ บรรดาเกษตรกรก็มีช่องทางลดความเสี่ยงในการเพาะปลูกแล้วพี่น้องเอ้ยยยย 
นริศ ชัยสูตร ผู้อำนวยการสำนักงานเศรษฐกิจการคลัง (สศค.) บอกว่า สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะอนุมัติกรมธรรม์ประกันภัยพืชผลการเกษตร เพื่อให้ธนาคารเพื่อการเกษตรและสหกรณ์การเกษตร (ธ.ก.ส.) สามารถขายกรมธรรม์สำหรับการปลูกข้าวนาปี ฤดูการผลิต 2554/2555 ให้กับเกษตรกร ตั้งแต่วันที่ 1 ก.ค.-31 ก.ค. 2554 
ส่วนพื้นที่ภาคใต้จะขายในวันที่ 1 ส.ค.-31 ส.ค. 2554 โน่นนนน
...เวลาขายกรมธรรม์จะสั้นแค่ 1 เดือนเท่านั้น ไม่สามารถเปิดขายได้ยาว เพราะมีความเสี่ยงหากเกิดภัยพิบัติขึ้นมา ก็จะมีเกษตรกรแห่กันมาทำประกันมาก เกษตรกรที่สนใจให้รีบมาซื้อกรมธรรม์ได้จะเป็นการป้องกันความเสี่ยงในระยะยาว
ราคาขายไม่แพงนักสำหรับคนหลังสู้ฟ้าหน้าสู้ดิน อัตราเบี้ยประกันแค่ 120 บาทต่อไร่ แต่จ่ายแค่ 60 บาท รัฐจ่ายให้ 60 บาท แต่วงเงินคุ้มครองสูงปรี๊ด 1,400 บาทต่อไร่ โดยอัตราเบี้ยประกันสุทธิ เมื่อรวมภาษีมูลค่าเพิ่มและอากรแสตมป์จะอยู่ที่ 129.47 บาทต่อไร่ 
...การคุ้มครองแบ่งเป็น 2 ช่วง คือ ช่วงที่ 1 (60 วันแรกจากเริ่มเพาะปลูก) จะรับเงินชดเชยจากรัฐไร่ละ 606 บาท ช่วงที่ 2 (วันที่ 61 ขึ้นไป) ชดเชยไร่ละ 1,400 บาท เกษตรกรที่ซื้อประกันภัยจะได้รับความคุ้มครองจากภัยธรรมชาติ ได้แก่ อุทกภัย ฝนทิ้งช่วง ลมพายุ อากาศหนาว ลูกเห็บ และอัคคีภัย ไม่รวมภัยจากโรคระบาดและศัตรูพืช 
ยัง...ยังไม่พอ เพื่อช่วยเกษตรกรให้ลืมตาอ้าปาก ธ.ก.ส.จะปล่อยกู้สำหรับการทำข้าวนาปีให้ โดยจะลดดอกเบี้ยเงินกู้ให้อย่างน้อย 1% เป็นระยะเวลา 6 เดือน